KOMISIJOS REGLAMENTAS (EB) Nr. 1688/2006
2006 m. lapkričio 15 d.
nukrypstantis nuo Reglamento (EB) Nr. 2375/2002 dėl tam tikrų importo licencijų, išduotų III kvotos dalies 4 daliai pagal tarifines kvotas paprastiesiems kviečiams, išskyrus aukštos kokybės paprastuosius kviečius, importuoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 12 straipsnio 1 dalį,
kadangi:
(1)
2002 m. gruodžio 27 d. Komisijos reglamente (EB) Nr. 2375/2002, atidarančiame trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatančiame jų administravimą (2), nustatomos trys kvotos dalys skirtingoms šalims. III dalis skiriama trečiosioms šalims, išskyrus Jungtines Amerikos Valstijas ir Kanadą. Ji padalinama į keturias dalis, kurios skiriamos kas ketvirtį. Dalis Nr. 4 skiriama laikotarpiui nuo spalio 1 d. iki gruodžio 31 d.
(2)
Taikant Reglamento (EB) Nr. 2375/2002 6 straipsnį, pagal tą reglamentą išduotos licencijos galioja keturiasdešimt penkias dienas nuo jų faktinės išdavimo dienos.
(3)
Taikant Reglamento (EB) Nr. 2375/2002 5 straipsnio 1 dalies trečios pastraipos ir 9 straipsnio a punkto nuostatas, importo licencijoje turi būti nurodoma tik viena kilmės šalis, o licencija galioja tik tos šalies kilmės produktams.
(4)
Nuo 2006 m. spalio 1 d. paprastųjų kviečių, kurių kilmės šalis yra Ukraina, importo į Bendriją srautus sutrikdė šios šalies įvestos kontrolės ir eksporto apribojimų priemonės. Tai sutrukdys, bent jau iš dalies, veiklos vykdytojams laikytis savo įsipareigojimų, susijusių su importo licencijomis, kuriose Ukraina nurodyta kaip kilmės šalis.
(5)
Kad šie veiklos vykdytojai nenukentėtų ir kad būtų užtikrintas tinkamas šios kvotos importas, reikėtų, kad išduotos licencijos būtų naudojamos šiek tiek lanksčiau. Todėl, nukrypstant nuo Reglamento (EB) Nr. 2375/2002 nuostatų, reikėtų pratęsti licencijų galiojimą iki 2006 m. pabaigos ir leisti naudoti minėtąsias licencijas importuojant paprastuosius kviečius, kurių kilmės šalis yra trečioji šalis, ne tik Ukraina, išskyrus Jungtines Amerikos Valstijas ir Kanadą.
(6)
Paprastųjų kviečių, išskyrus aukštos kokybės paprastuosius kviečius (KN kodas 1001 90 99), pagal minėto reglamento 3 straipsnyje nustatytą III kvotos dalį (eilės numeris 09.4125) nuo 2006 m. spalio 1 d. importui išduotų importo licencijų galiojimas baigsis 2006 m. lapkričio 16 d. Todėl šiame reglamente numatyti pakeitimai turėtų būti taikomi kaip įmanoma greičiau. Todėl reikėtų numatyti, kad šis reglamentas įsigaliotų jo paskelbimo Europos Sąjungos oficialiajame leidinyje dieną.
(7)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 2375/2002 6 straipsnio nuostatų, paprastųjų kviečių, išskyrus aukštos kokybės paprastuosius kviečius (KN kodas 1001 90 99), pagal minėto reglamento 3 straipsnyje nustatytą III kvotos dalį (eilės numeris 09.4125) nuo 2006 m. spalio 1 d. iki 2006 m. lapkričio 16 d. importui išduotų importo licencijų, kurių 8 langelyje „Ukraina“ nurodyta kaip kilmės šalis, turėtojų prašymu galiojimas gali būti pratęsiamas iki 2006 m. gruodžio 31 d. Tuo tikslu atitinkamą licenciją išdavusi institucija ją panaikina ir išduoda naują iki 2006 m. gruodžio 31 d. galiojančią licenciją arba pratęsia pirminės licencijos galiojimą iki 2006 m. gruodžio 31 d.
2 straipsnis
Nukrypstant nuo Reglamento (EB) Nr. 2375/2002 9 straipsnio a punkto nuostatų, šio reglamento 1 straipsnyje nurodytas importo licencijas galima naudoti importuojant paprastuosius kviečius, kurių kilmės šalis yra bet kuri trečioji šalis, išskyrus Jungtines Amerikos Valstijas ir Kanadą.
3 straipsnis
1. Muitinės deklaracijų, susijusių su importu pagal 1 straipsnyje nurodytas importo licencijas, 44 laukelyje įrašoma:
„Importas taikant Komisijos reglamentą (EB) Nr. 1688/2006“.
2. Iki 2007 m. vasario 15 d. valstybės narės elektroniniu būdu Komisijai pateikia tokią informaciją:
a)
pagal 1 straipsnyje nurodytas importo licencijas importuotų produktų kiekį (tonomis);
b)
licencijos, kuria remiantis buvo atliktas importas, numerį ir išdavimo datą.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 15 d.